奉答原甫九月八日見過會飲之作
作者：歐陽修
朝代：宋

paragraphs: 老大惜時節，少年輕別離。
我歌君當和，我酌君勿辭。
豔豔庭下菊，與君吟繞之。
擷其黄金蕊，泛此白玉巵。
君勿愛此花，問君此何時。
秋風日益高，霜露漸離披。
芳歲忽已晚，朱顔從此衰。
念君將捨我，車馬去有期。
君行一何樂，我意獨不怡。
飛兔不戀羣，奔風誰能追。
老驥但伏櫪，壯心良可悲。